DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni Qafas ta’ politika għall-klima u l-enerġija għall-perjodu mill-2020 sal-2030 /* SWD/2014/016 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni Qafas ta’ politika għall-klima u l-enerġija għall-perjodu mill-2020 sal-2030 1. Tagħlim mill-esperjenza u definizzjoni tal-problema 1. L-UE qiegħda fit-triq it-tajba biex tilħaq u anke forsi taqbeż il-mira tal-gassijiet b'effett ta' serra tagħha ta’ -20% għall-2020. Madankollu, 13-il Stat Membru jeħtieġ li jagħmlu sforzi addizzjonali biex jissodisfaw il-miri nazzjonali tal-2020 rispettivi tagħhom skont id-Deċiżjoni dwar il-Qsim tal-Isforz[1]. Ir-riċessjoni ekonomika u d-dħul mgħaġġel ta’ krediti internazzjonali ħolqu bilanċ pożittiv ta’ madwar 2 biljun kwota fl-ETS tal-UE (skema tal-UE għan-negozjar ta' emissjonijiet)[2]. Jekk ma jiġux indirizzati, dan se jkollu effett fit-tul fuq il-kapaċità tal-ETS li tinċentiva l-investimenti b’livell baxx ta’ karbonju madwar l-UE. Hemm riskju dejjem jikber fejn jipprevalu l-approċċi nazzjonali diverġenti, li jkunu ta’ ħsara għas-suq intern u l-effiċjenza fl-infiq. M’hemm l-ebda evidenza dwar ir-rilaxx tal-karbonju s’issa. Jidher illi l-miżuri eżistenti ipprevjenu dan b'suċċess, notevolment permezz tal-provvista ta’ allokazzjoni b'xejn ta’ kwoti ta’ emissjonijiet, għalkemm l-esperjenza s’issa mhijiex biżżejjed biex isiru konklużjonijiet deċiżivi għall-2020. 2. Fir-rigward tal-enerġija rinnovabbli, l-UE issodisfat il-miri interim tagħha iżda se jkunu meħtieġa iktar sforzi mill-Istati Membri biex tintlaħaq il-mira ta’ 20% fl-2020[3]. Ħafna Stati Membri jeħtieġ ukoll li jagħmlu sforzi addizzjonali biex jilħqu l-miri nazzjonali rispettivi tagħhom skont id-Direttiva dwar l-Enerġija Rinnovabbli, u evoluzzjonijiet riċenti bħal pereżempju l-bidliet retroattivi fl-iskemi ta’ appoġġ qed jikkawżaw tħassib dwar jekk il-mira globali tal-UE hux setintlaħaq jew le. Iż-żieda ta’ sorsi ta’ enerġija rinnovabbli wasslet għal prezzijiet tal-elettriku bl-ingrossa stabbli f’ħafna swieq iżda din għadha ma ġietx riflessa fil-prezzijiet bl-imnut jew tradotta f’benefiċċji tanġibbli għall-konsumaturi, parzjalment minħabba li l-ispiża tal-iskemi ta’ appoġġ għall-enerġija rinnovabbli (ħafna drabi mgħoddija lill-konsumaturi finali) hija akbar mit-tnaqqis tal-impatt ta’ enerġija rinnovabbli fuq il-prezzijiet bl-ingrossa f’ħafna swieq. Fl-istess ħin, it-tnaqqis fil-prezzijiet bl-ingrossa f’xi swieq jitfa’ pressjoni fuq il-ġenerazzjoni konvenzjonali u l-adegwatezza tal-ġenerazzjoni. Barra minn hekk, skemi ta' appoġġ differenti tal-Istat Membri b’iffukar fuq il-produzzjoni nazzjonali iwasslu għal sfidi sinifikanti għal aktar integrazzjoni tas-suq intern tal-enerġija 3. Fir-rigward tal-effiċjenza fl-enerġija, il-mira tal-2020 ta’ ffrankar ta’ 20% tal-konsum tal-enerġija primarja tal-UE, meta mqabbla mat-tbassir ma torbotx legalment lill-Istati Membri. Madankollu, wara snin ta’ tkabbir, il-konsum tal-enerġija primarja laħaq il-quċċata tiegħu fl-2005/2006 u ilu jonqos bi ftit sa mill-2007, parzjalment minħabba l-impatti mill-kriżi ekonomika, iżda wkoll minħabba l-intensità mtejba tal-enerġija. Minkejja l-mira ta’ ffrankar tal-enerġija ta’ 20% li mhix legalment vinkolanti fuq l-Istati Membri, hija pprovdiet impetu sinifikanti għall-isforzi biex jitnaqqas il-konsum tal-enerġija u l-intensità, u ffaċilitat ftehim dwar miżuri b’saħħithom, b’mod partikolari d-Direttiva dwar l-Effiċjenza tal-Enerġija. Madankollu, l-UE x’aktarx li ma tilħaqx il-mira tal-2020 minħabba il-politiki attwali. 4. Filwaqt li t-tlestija gradwali tas-suq intern tal-enerġija għenet biex iżomm il-prezzijiet bl-ingrossa tal-elettriku u tal-gass tal-UE stabbli, il-prezzijiet tal-utent aħħari għal ħafna negozji u djar żdiedu b’mod sinifikanti kemm f’termini nominali u reali matul l-aħħar għaxar snin. L-analiżi tissuġġerixxi li din ix-xejra ser tkompli wkoll fin-nuqqas ta’ politiki ġodda, u tenfasizza l-ħtieġa li jiġi żgurat li l-impatti negattivi potenzjali minn politiki tal-klima u tal-enerġija jibqgħu stabbli. 5. L-iżviluppi fis-swieq internazzjonali u l-esplojtazzjoni tal-idrokarburi mhux konvenzjonali wasslet għal żieda diverġenti tal-prezzijiet, notevolment għall-gass naturali fl-UE meta mqabbla mal-Istati Uniti fejn il-gass tax-shale issa huwa sors dejjem aktar importanti ta’ enerġija u huwa meqjus li għandhu impatt pożittiv fuq il-pożizzjoni kompetittiva tal-ekonomija tal-Istati Uniti. 6. Kif previst diġà meta l-pakkett tal-2020 kien ġie ppreparat u adottat, huwa ċar li hemm interazzjoni bejn il-miri ewlenin. Il-miżuri li jippromwovu l-effiċjenza tal-enerġija u l-enerġija rinnovabbli ġeneralment jikkontribwixxu eż. għal tnaqqis fl-emissjonijiet tal-gassijiet b’effett ta’ serra u huma komplimentari għall-politiki ddedikati tal-klima peress li dawn jindirizzaw fallimenti differenti tas-suq. Fir-rigward tal-elettriku li wkoll huwa fil-mira, huwa mistenni impatt negattiv fuq il-prezzijiet tal-karbonju tal-ETS, madankollu il-kwoti żejda tal-ETS huma xprunati minn fatturi oħra. Barra minn hekk, il-miżuri biex jonqsu l-emissjonijiet tal-gassijiet b'effett ta' serra jistgħu fil-prinċipju jkunu ta’ inċentiv kemm fl-iżvilupp tar-rinnovabbli u l-iffrankar tal-enerġija, iżda eż. livelli ta' prezzijiet ogħla tal-ETS minn dawk esperjenzati matul l-aħħar ftit snin huma meħtieġa biex ikollhom impatt konsiderevoli. Fl-aħħar nett, l-iffrankar tal-enerġija jgħin biex jiġi żgurat il-progress lejn ishma akbar ta’ enerġija rinnovabbli, peress illi l-mira f’dan ir-rigward hija mkejla bħala sehem tal-konsum gross finali tal-enerġija, u ishma ogħla ta’ enerġija rinnovabbli effiċjenti jnaqqsu l-konsum tal-enerġija primarja f’kull livell tal-konsum finali tal-enerġija permezz ta’ inqas telf mit-trasformazzjoni. 7. Il-politiki attwali mhumiex biżżejjed biex jintlaħaq l-għan fit-tul tal-klima tal-UE fil-kuntest tat-tnaqqis meħtieġ mill-pajjiżi żviluppati bħala grupp biex jitnaqqsu l-emissjonijiet tal-gassijiet b'effett ta' serra b’ 80-95% fl-2050 meta mqabbla mal-1990. Fil-kuntest tan-negozjati internazzjonali dwar il-klima, l-UE teħtieġ li tressaq pożizzjoni, inkluż il-livell ta’ ambizzjoni tagħha stess qabel il-konferenza 2015 tal-UNFCCC dwar it-tibdil fil-klima f’Pariġi. 8. Is-sigurtà tal-provvisti tal-enerġija tal-UE għal medda medja ta' żmien u għat-tul għadha problema minħabba dipendenza persistenti fuq l-importazzjoni tal-enerġija kultant fuq reġjuni politikament instabbli u dipendenza fuq l-użu tal-fjuwils fossili li fit-tul se tkun inkompatibbli mal-objettivi klimatiċi u enerġetiċi tal-UE. It-tnaqqis gradwali fir-riżorsi tal-fjuwils fossili konvenzjonali tal-UE flimkien ma' prezzijiet tal-importazzjoni tal-fjuwils fossili volatili u li mistennija jkomplu jogħlew jitfgħu pressjoni fuq partijiet tal-industrija tal-UE. 9. Is-sistema tal-enerġija tal-UE teħtieġ investimenti sinifikanti fl-infrastruttura tal-enerġija u l-ġenerazzjoni tal-elettriku sabiex jiżguraw il-vijabbiltà fit-tul u s-sostenibbiltà tagħha. L-infrastruttura megħjuna finanzjarjament fil-qrib ser tibqa' użata fl-2030 u aktar. Jeżistu aktar ostakli mhux ekonomiċi u fallimenti tas-suq pereżempju fir-rigward tas-sorsi ta' enerġija rinnovabbli u l-effiċjenza fl-enerġija. Hemm bżonn urġenti għal qafas ċar u koerenti li joħloq prevedibbiltà u jnaqqas ir-riskju regolatorju.. 10. Il-politiki attwali li għandhom l-għan li jiksbu ekonomija u sistema tal-enerġija aktar sostenibbli, li tista’ tnaqqas l-ispejjeż u tevita l-ħsara fit-tul, huma mistennija li jikkontribwixxu għal żidiet fl-ispejjeż fi żmien qasir sa medju, li jikkawża tħassib dwar il-prezz aċċessibbli tal-enerġija għal djar u l-kompetittività ta’ prezzijiet tal-enerġija tal-UE. Il-politiki futuri jridu jillimitaw dan it-tħassib. 11. Ma hemm l-ebda għanijiet tal-klima u l-enerġija tal-UE ċari biżżejjed għall-perjodu ta’ wara l-2020, u l-ebda qafas regolatorju komprensiv fis-seħħ biex jiżgura li t-trasformazzjoni lejn sistema tal-enerġija u ekonomija kompetittiva, sikura u sostenibbli hi l-istess bħall-objettivi fit-tul. Fin-nuqqas ta’ tali objettivi u l-qafas regolatorju, is-swieq tal-enerġija u d-deċiżjonijiet tal-investiment li jsiru fuq bażi kummerċjali taħt il-previżjonijiet attwali mhux mistennija jwasslu għat-tranżizzjoni meħtieġa. 12. Għalhekk, il-problema li din l-inizjattiva speċifika għandha l-għan li tindirizza hija n-nuqqas ta’ għanijiet jew qafas politiku ċar biex imexxu l-politiki tal-klima u l-enerġija f’perspettiva tal-2030. 2. Sussidjarjetà 13. Rigward it-tibdil fil-klima, din hija problema transfruntiera. Il-koordinazzjoni tal-azzjoni klimatika hija neċessarja kemm fil-livell globali u Ewropew. L-Artikoli 191 sa 193 tat-TFUE jikkonfermaw u jkomplu jispeċifikaw il-kompetenzi tal-UE fil-qasam tal-bidla fil-klima. Il-politiki spiss ikollhom dimensjoni ta’ suq intern u l-infrastruttura meħtieġa ħafna drabi jkollha dimensjoni Ewropea. 14. Fir-rigward tal-enerġija, l-Istati Membri huma dejjem aktar interdipendenti biex jiżguraw aċċess sikur, sostenibbli u kompetittiv għall-enerġija. Barra minn hekk, l-ispejjeż tat-tranżizzjoni tas-sistema tal-enerġija se jkunu inqas jekk l-Istati Membri jikkooperaw. Barra minn hekk l-Artikolu 194 tat-TFUE jispeċifika d-dritt tal-UE li taġixxi fil-qasam tal-enerġija. Naturalment, ir-rwol ta’ azzjoni minn Stat Membru f’dan il-qafas se jibqa’ kruċjali u r-responsabbiltà għal progress kontinwu sal-2030 hija maqsuma, kif muri eż. fil-pakkett dwar il-klima u l-enerġija għall-2020. L-azzjoni futura kollha tal-UE f'dan ir-rigward ser tirrispetta l-Artikoli 191 sa 194 tat-TFUE. 3. Ambitu u għanijiet 15. L-inizjattiva politika mirfuda minn din il-Valutazzjoni tal-Impatt hija biss l-ewwel pass għal soluzzjoni komprensiva u dettaljata tal-isfidi tal-enerġija u tal-klima fil-perspettiva tal-2030. L-inizjattiva politika tiffoka fuq l-għanijiet wiesgħa tal-Qafas tal-2030 u xi aspetti prinċipali tal-implimentazzjoni; b’mod partikolari l-kwistjoni ta’ miri dwar il-klima u l-enerġija f’perspettiva tal-2030 u kif jinteraġixxu filwaqt li tipproponi d-direzzjoni ġenerali tal-iżvilupp tal-politika fi ħdan dan il-qafas. Fuq din il-bażi, l-għażliet ta’ politika ivvalutati f’din il-Valutazzjoni tal-Impatt jiffokaw fuq l-iffissar tal-miri bħala tali, u sa ċertu punt fuq mezzi oħra li jiżguraw li jsir progress biex jintlaħqu l-isfidi msemmija hawn fuq. 16. L-għanijiet operattivi għal qafas politiku 2030 dwar il-klima u l-enerġija huma li: · Jipproponi mira ewlenija koerenti (i) għall-klima u l-enerġija fil-livell tal-UE biex jiggwidaw il-politika tal-klima u l-enerġija f’perspettiva tal-2030. · Jipproponi indikaturi ewlenin għall-kompetittività tas-sistema tal-enerġija u s-sigurtà tal-provvista tal-enerġija kif xieraq, assoċjati ma’ għanijiet ta' aspirazzjoni, li jżommu rekord tal-progress matul iż-żmien u jiksbu bażi ċara għar-rispons tal-politika. · Jipproponi d-direzzjoni ġenerali għad-disinn xieraq ta’ politiki konkreti futuri li huma meħtieġa biex jintlaħqu l-għanijiet tal-2030. 4. Deskrizzjoni tal-għażliet ta’ Politika u l-Metodoloġija Rigward għażliet ta’ politika għal miri ewlenin u miżuri 17. Il-bidu tal-analiżi huwa x-Xenarju ta’ Referenza li għadu kemm twaqqaf. Dan ix-xenarju jassumi l-implimentazzjoni sħiħa ta’ politiki diġa' adottati, inkluż il-kisba tal-miri tal-enerġija rinnovabbli u tnaqqis tal-gassijiet b'effett ta' serra għall-2020 u l-implimentazzjoni tad-Direttiva dwar l-Effiċjenza tal-Enerġija, li se twassal għal iffrankar tajjeb sal-2020 u tkompli tipprovdi ffrankar lil hinn minn dik id-data, madankollu b’effett li jonqos bil-mod wara l-2020. It-tnaqqis lineari eżistenti tal-limitu massimu fl-ETS ma nbidilx u ser ikompli lil hinn mill-2020. Għall-2030, ix-xenarju ta’ referenza l-ġdid ser iwassal għal tnaqqis fil-gassijiet b'effett ta' serra fl-UE ta’ 32% taħt il-livelli tal-1990; sehem ta' enerġija rinnovabbli ta' 24% tal-konsum finali tal-enerġija; u tfaddil ta’ enerġija primarja meta mqabbla max-xenarju bażi għall-2030 (kif maħsuba mil-linja bażi PRIMES 2007) ta’ 21%. 18. Ix-xenarju ta’ referenza juri li l-implimentazzjoni sħiħa tal-miri u l-politiki eżistenti tal-Komunità dwar il-klima u l-enerġija hija effettiva f’li se jwassal għal tnaqqis tal-emissjonijiet tal-gassijiet b'effett ta' serra u tikkontribwixxi biex itejjeb is-sigurtà tal-provvista, u tħalli impatt fuq l-ispejjeż tas-sistema tal-enerġija u l-prezzijiet tal-elettriku. Min-naħa l-oħra l-analiżi turi illi l-iżviluppi taħt ix-xenarju ta' referenza diġa' jkunu rriżultaw f'żieda fil-prezzijiet tal-ETS, fl-ispejjeż tas-sistema tal-enerġija u l-prezzijiet tal-elettriku. 19. Fix-xenarju ta’ referenza, matul il-perjodu 2011-2030, il-prezzijiet tal-elettriku jiżdiedu b’ 31% u l-ispejjeż tas-sistema tal-enerġija b’ 34% f’termini reali. Espress bħala proporzjon bejn l-ispejjeż tas-sistema tal-enerġija u l-PDG, dan jiżdied b’ 2 punti perċentwali matul il-perjodu 2011-2020, iżda huwa limitat għal żieda ta’ 1.3 punti perċentwali tul il-perjodu 2011-2030 kollu. Muturi importanti huma l-impatt tal-prezzijiet dejjem jiżdiedu tal-importazzjoni tal-fjuwils fossili kollha b’ 40%, il-ħtieġa għal investiment qawwi fl-infrastruttura biex tinbidel il-kapaċità skaduta u jiġu estiżi l-griljas, kif ukoll il-politiki miftiehma biex jinkisbu l-għanijiet tal-enerġija u tal-klima tal-pakkett. Il-ħtieġa għal aktar investiment tispjega madwar 60% taż-żidiet fl-ispejjeż totali tas-sistema tal-enerġija sal-2020 bl-ispejjeż dejjem jiżdiedu tal-fjuwil bħala l-kontributuri importanti oħra għaż-żieda fl-ispejjeż tas-sistema. 20. L-għażliet ewlenin sabiex jiġu kkombinati l-miri ewlenin huma: 1. Mira waħda tal-gassijiet b'effett ta' serra, inklużi elementi ta’ sostenn għall-politika tas-sorsi tal-enerġija rinnovabbli u politiki dwar l-effiċjenza tal-enerġija: 2. Mira tal-gassijiet b'effett ta' serra flimkien ma’ (apparti x-xenarju ta' referenza) miżuri espliċiti ta’ effiċjenza tal-enerġija u elementi ta’ politiki dwar sorsi ta’ enerġija rinnovabbli ta' sostenn: 3. Mira tal-gassijiet b'effett ta' serra flimkien ma’ mira predefinita għas-sorsi tal-enerġija rinovabbli u miżuri espliċiti addizzjonali tal-effiċjenza tal-enerġija: Għal kull wieħed minn dawn, fejn applikabbli qed jiġu kkunsidrati xi subalternattivi : A. Miri tal-gassijiet b'effett ta' serra ta’ bejn 35 u 45% (tnaqqis tal-emissjonijiet tal-gassijiet b'effett ta' serra ikkumparat mal-livelli tal-1990). B. Miri predefiniti tal-RES ta’ 30 u 35% (jew l-ebda mira iffisata minn qabel) bħala proporzjon tal-konsum gross finali tal-enerġija. C. Livell differenti ta’ ambizzjoni (moderat, ambizzjuż u ambizzjuż ħafna) għal politiki ta’ effiċjenza tal-enerġija (addizzjonali għal dawk diġà preżenti fix-xenarju ta’ Referenza). 21. Sabiex jiġu vvalutati dawn l-għażliet, ġew analizzati numru kbir ta’ xenarji li jikkombinaw il-miri u l-livelli tal-ambizzjoni, li minnhom 7 ġew miżmuma għal valutazzjoni aktar dettaljata, u jidhru Table 1 hawn taħt. 22. Ix-xenarji huma mmudellati jew bl-istess kondizzjonijiet bħal fix-xenarju ta’ referenza (imsemmija bħala xenarju ta’ referenza kundizzjonijiet jew “®”) jew b'kundizzjonijiet ta' faċilitazzjoni. Dan tal-aħħar huwa marbut ma’ suppożizzjonijiet dwar eż. l-iżvilupp tal-infrastruttura tal-enerġija, ir-R&D u l-innovazzjoni, id-dekarbonizzazzjoni (u notevolment l-elettrifikazzjoni) tat-trasport u l-aċċettazzjoni pubblika (eż. għal CCS), li għalihom il-koordinazzjoni f’waqtha tas-suq ta’ ċerti teknoloġiji se jkunu prerekwiżiti u huma meħtieġa biex jissodisfaw din it-trasformazzjoni fit-tul lejn ekonomija b’livell baxx ta’ karbonju. Filwaqt li dawn il-kundizzjonijiet ta' faċilitazzjoni qegħdin jaffettwaw bidliet fis-sistema tal-enerġija wara l-2030, se jkollhom xi effett qabel l-2030, u xi investimenti, eż. relatati mal-infrastruttura, għandhom jinbdew qabel l-2030 sabiex dawn il-kundizzjonijiet ta’ faċilitazzjoni jimmaterjalizzaw. Ix-xenarji kollha li jiksbu tnaqqis ta’ 40% tal-gassijiet b'effett ta' serra jew aktar jimplikaw restrizzjoni tal-fattur tat-tnaqqis annwali fl-ETS wara l-2020. Tabella 1: Xenarji biex jivvalutaw l-għażliet ta’ politika ewlenin fir-rigward tal-miri Xenarju || Gassijiet b'effett ta' serra 2030 vs 1990 || RES 2030 (% final En. Cons.) || EE 2030 (bidla vs 2030 proj.[4]) Xenarju ta’ Referenza || -32.4 % || 24.4 % || -21.0 % Kundizzjonijiet ta' xenarju ta’ referenza Gassijiet b'effett ta' serra35/EE® || -35 % || L-ebda mira predefinita (25.5%) || L-ebda mira predefinita (-24.4%) Gassijiet b'effett ta' serra37® || -37 % || L-ebda mira predefinita (24.7 %) || L-ebda mira predefinita (-22.9 %) Gassijiet b'effett ta' serra40® || -40 % || L-ebda mira predefinita (25.5%) || L-ebda mira predefinita (-24.4 %) Kundizzjonijiet ta’ faċilitazzjoni Gassijiet b'effett ta' serra40 || -40 % || L-ebda mira predefinita (26.5 %) || L-ebda mira predefinita (-25.1 %) Gassijiet b'effett ta' serra40/EE || -40 % || L-ebda mira predefinita (26.4 %) || L-ebda mira predefinita (-29.3 %) Gassijiet b'effett ta' serra40/ EE/RES30 || -40 % || 30 % || L-ebda mira predefinita (-30.1 %) Gassijiet b'effett ta' serra45/EE/RES35 || -45 % || 35 % || L-ebda mira predefinita (-33.7 %) Dwar miri u indikaturi oħra 23. It-tweġibiet għall-konsultazzjoni pubblika għamluha ċara illi bosta partijiet interessati jikkunsidraw li l-miri u l-għanijiet għat-tnaqqis tal-gassijiet b'effett ta' serra, l-ishma tal-RES u l-EE jistgħu jkunu biżżejjed biex jiġi żgurat progress lejn sistema tal-enerġija ambjentalment sostenibbli, iżda mhux għal progress fir-rigward tal-kompetittività tas-sistema tal-enerġija tal-UE u s-sigurtà tal-provvisti tal-enerġija u li għalhekk għandhom jiġu stabbiliti miri jew indikaturi oħra li għandhom x’jaqsmu ma' dawk l-oqsma. 24. Jistgħu jkunu previsti tliet għażliet ewlenin f’dan ir-rigward: · Ma jiġu stabbiliti l-ebda miri jew indikaturi. · Jiġu stabbiliti miri oħra għall-2030 għal aspetti oħra tal-kompetittività u s-sigurtà tal-provvista, u ttrattati bl-istess mod bħala miri potenzjali għal gassijiet b'effett ta' serra, RES u EE. · Ma jiġu stabbiliti l-ebda miri oħra, iżda l-indikaturi rilevanti huma definiti biex jżommu rekord tal-progress matul iż-żmien u jipprovdu bażi ta’ għarfien għal azzjoni politika; potenzjalment assoċjati ma’ għanijiet ta' aspirazzjoni f’perspettiva tal-2030. Rigward l-interazzjoni ma’ politiki internazzjonali dwar il-klima 25. Ġew analizzati numru ta’ għażliet ta’ politika li jirriflettu kif il-qafas tal-2030 se jintegra l-iżviluppi li għandhom x’jaqsmu ma’ ftehim internazzjonali, b’mod partikolari dwar: · Il-kontinwazzjoni ta’ miżuri dwar rilaxx tal-karbonju · L-adozzjoni potenzjali ta' mira ogħla f'każ ta' ftehim internazzjonali (ġew ikkunsidrati żewġ għażliet: żieda minn 35% għal 45% u oħra minn 40% għal 50%) · Ir-rwol tal-krediti internazzjonali fil-qafas ġenerali Rigward miżuri strutturali għall-ETS 26. Rigward il-miżuri strutturali għall-ETS, ġew ikkunsidrati żewġ għażliet tal-politika f'din il-valutazzjoni tal-impatt għall-perjodu wara l-2020: (1) reviżjoni tal-fattur annwali ta' tnaqqis, u (2) aċċess għall-krediti internazzjonali. Valutazzjoni kwalitattiva dwar l-estensjoni tal-ambitu tal-ETS hija inkluża wkoll bħala anness. Ix-xenarji ta’ politika kollha analizzati fid-dettall sħiħ jimplikaw tnaqqis tal-gassijiet b'effett ta' serra fl-2030 ta' 40% jew aktar u jinkludu restrizzjoni tal-fattur ta’ riduzzjoni lineari annwali fl-ETS. Tħejjiet valutazzjoni tal-impatt addizzjonali fir-rigward tal-għażla li tinħoloq riżerva ta’ stabbiltà tas-suq jew l-irtirar permanenti ta’ xi kwoti. Dwar l-Użu tal-Art, it-Tibdil fl-Użu tal-Art u l-Forestrija 27. L-emissjonijiet u assorbiment minn dan is-settur mhumiex inklużi fil-miri ta’ tnaqqis fid-Deċiżjoni dwar il-qsim tal-isforz attwali li jirregolaw is-setturi barra tal-ETS, u lanqas fl-ETS. Fil-kuntest ta’ qafas tal-2030 jeħtieġ li jiġi vvalutat kif għandu jiġi ntegrat dan is-settur. Rigward l-implimentazzjoni ta’ enerġija rinnovabbli potenzjali u l-miri għall-effiċjenza tal-enerġija 28. Sakemm ikun hemm ftehim dwar mira bħala tali, l-għażliet ewlenin għal approċċ ġenerali biex tintlaħaq mira għas-sorsi tal-enerġija rinovabbli huma ivvalutati b’mod aktar orizzontali. Dawn l-għażliet jinkludu: · Kontinwazzjoni ta’ miri speċifiċi tal-Istat Membru u skemi ta’ appoġġ; · Kontinwazzjoni ta’ miri speċifiċi tal-Istat Membru u skemi ta’ appoġġ, iżda b’trattament mhux diskriminatorju tas-sorsi tal-enerġija rinnovabbli li ġejjin minn Stati Membri oħra fl-iskemi ta’ appoġġ nazzjonali jew koordinazzjoni qawwija bejn l-Istati Membri, possibbilment bil-kondizzjoni li jkun hemm biżżejjed kapaċità ta’ trażmissjoni bejn l-Istati Membri involuti, u · Ewropeanizzazzjoni gradwali tal-approċċ sabiex jiġi żgurat progress lejn għan għall-2030. 29. Sakemm isir ir-rieżami tal-2014 tal-approċċ għall-effiċjenza tal-enerġija/iffrankar fil-perspettiva tal-2020, din il-Valutazzjoni tal-Impatt ma tagħtix definizzjoni jew tivvaluta fid-dettall approċċi potenzjali fl-implimentazzjoni. Madankollu, l-għażliet varji ivvalutati jinkludu miżuri ta’ effiċjenza tal-enerġija speċifiċi, li jintegraw il-kontribut u l-impatti tagħhom fi ħdan il-qafas ġenerali. 5. Valutazzjoni tal-impatti 5.1. L-impatti relatati ma’ għażliet għal miri u miżuri 30. Il-valuri kollha fit-taqsima 5 huma marbuta mal-2030, jekk ma jkunx iddikjarat mod ieħor (l-IA sħiħa tinkludi aktar informazzjoni dwar l-impatti fil-perspettiva 2050; ara wkoll il-Pjan Direzzjonali lejn ekonomija b’livell baxx ta’ emissjonijiet tal-karbonju fl-2050 u l-Pjan Direzzjonali għall-Enerġija 2050). L-impatti ambjentali 31. Meta mqabbla mal-2005, l-emissjonijiet fis-setturi tal-ETS qed ikomplu jonqsu aktar mill-emissjonijiet fis-setturi li ma jagħmlux parti mill-ETS, bl-emissjonijiet fl-2030 fl-ETS jonqsu bejn 37 u 49% u f’setturi li mhumiex fl-ETS bejn 26% u 35% meta mqabbla mal-2005. Meta mqabbla mar-Referenza, bi tnaqqis ogħla fl-ETS, is-setturi li mhumiex tal-ETS jnaqqsu aktar. 32. Is-settur tal-enerġija (inkluż it-tisħin distrettwali u CHP) huwa mbassar, bi tnaqqis ta' madwar 48% sa 66% meta mqabbla mal-2005, li jesperjenza l-akbar tnaqqis tal-gassijiet b'effett ta' serra, li jirrifletti l-potenzjal ta’ mitigazzjoni kosteffiċjenti f’dak is-settur. It-trasport u l-emissjonijiet mhux CO2fis-settur agrikolu jaraw l-inqas tnaqqis fl-emissjonijiet meta mqabbla mal-2005, bit-trasport jonqos bejn 12 u 20% meta mqabbla mal- 2005 u emissjonijiet CO2 emissions mis-settur agrikolu jonqsu bejn 13 u 28%. Fl-iżvilupp tal-qafas għall-2030, tinħtieġ aktar ħidma li tivvaluta l-potenzjal tal-għażliet ta’ mitigazzjoni u l-implimentazzjoni prattika f’termini ta’ politika. 33. Iffukar relattivament aktar fuq politiki dwar l-effiċjenza enerġetika għal kwalunkwe livell speċifiku ta’ tnaqqis ta’ GHG inaqqas aktar emissjonijiet li ma jagħmlux parti mill-ETS aktar u inqas fl-ETS. Għall-kuntrarju, livell għoli ta’ enerġija rinnovabbli iżid it-tnaqqis fl-ETS, u inqas f'dawk ma jagħmlux parti mill-ETS. 34. Għat-tnaqqis tal-emissjonijiet mhux tas-CO 2, l-ogħla potenzjal ta’ tnaqqis għall-2030 huwa fis-setturi mhux agrikoli, b’parti sinifikanti ta’ dan it-tnaqqis diġà miksub fix-xenarju ta’ Referenza. 35. L-emissjonijiet u l-assorbimenti -mill-Użu tal-Art, it-Tibdil fl-Użu tal-Art u l-Forestrija (LULUCF) huma fil-preżent bir nett, iżda wieħed li qed jonqos gradwalment. B’mod ġenerali, l-impatti taż-żieda fil-produzzjoni u l-konsum tal-enerġija rinnovabbli (u b’hekk żieda fid-domanda għall-bijoenerġija) dwar dan il-bir huma limitati jekk iż-żieda fid-domanda għall-bijoenerġija tiġi sodisfatta l-aktar permezz ta’ użu usa’ ta' għelejjel perenni għall-enerġija, iżda dan jimplika espansjoni sinifikanti ta’ art għall-għelejjel użati għall-bijoenerġija, b’xi 10% meta mqabbla mal-2005. Jekk iż-żieda fid-domanda tiġi ssodisfata permezz ta’ importazzjonijiet miżjuda, jew permezz ta’ rati ogħla ta’ ħsad tal-injam tal-foresti, l-impatt negattiv fuq il-bir, direttament jew indirettament permezz ta' Bidliet Indiretti fl-Użu tal-Art, jista’ jkun ogħla. L-impatt eventwali fuq l-emissjonijiet gassijiet b'effett ta' serra jkun jiddependi wkoll fuq għelejjel użati u l-prattiċi tal-biedja, kif ukoll tibdil fl-użu tal-art barra l-Ewropa, u se jeħtieġ aktar analiżi. 36. It-tnaqqis fl-użu tal-fjuwils fossili jwassal għal tnaqqis sinifikanti fit-tniġġis tal-arja. It-tnaqqis fil-mortalità jista' jiġi vvalutat ukoll ekonomikament, bi tnaqqis stmat tal-ħsara lis-saħħa minħabba inqas tniġġis tal-arja ta’ EUR 2.9 sa 35.5 biljun skont ix-xenarju u ‘valur tas-snin ta’ ħajja mitlufa' preżunt. Bis-saħħa tal-bdil fit-taħlita tal-enerġija u inqas emissjonijiet f’termini ta’ tniġġis tal-arja, l-ispejjeż għall-kontroll tagħhom huma baxxi wkoll, bejn EUR-0,9 biljun u EUR 7 biljun fis-sena. Xenarji b’miżuri ta’ effiċjenza fl-enerġija u miri għall-enerġiji rinnovabbli ambizzjużi jimplikaw impatti pożittivi ħafna aktar għoljin fuq l-ambjent u fuq is-saħħa, l-aktar għal tnaqqis tal-materja partikolata u ossidi tan-nitroġenu. L-impatti fis-sistema tal-enerġija (inklużi l-impatti ekonomiċi) 37. Għal tnaqqis domestiku ta’ 40% fl-emissjonijiet gassijiet b'effett ta' serra, l-ispejjeż addizzjonali tas-sistema tal-enerġija meta mqabbla max-xenarju ta’ referenza ta' adattament tas-sistema tal-enerġija għandhom jinżammu bejn 0.15–0.54% meta mqabbla mal-PDG[5] fl-2030, meta mqabbel max-xenarju ta’ referenza. Dawn l-ispejjeż mhumiex tnaqqis tal-PDG meta mqabbel ma’ dak li kieku jkun il-każ, iżda jirriflettu żieda fl-ispejjeż għall-konsumaturi finali kollha (l-industrija, il-konsumaturi, l-utenti tat-trasport) li jirriżultaw minn tibdil fix-xejriet tal-investiment u l-iffrankar relatat tal-fjuwil biex jirċievu servizzi ta’ enerġija meħtieġ. L-ispejjeż addizzjonali huma iktar baxxi għal xenarji li jirriżultaw f'35 jew 37% fit tnaqqis ta' gassijiet b'effett ta' serrafl- fl-2030, (0.03% sa 0.13%) u ogħla għal xenarju li tgħaqqad it-tnaqqis ta’ 45% tal-gassijiet b'effett ta' serra b’35% RES u politiki qawwija tal-EE (0.84%). Skont ix-xenarju speċifiku, dawn il-projezzjonijiet tal-ispejjeż huma għal diversi miżuri bbażati fuq approċċi kosteffiċjenti li jkunu effettivi madwar l-UE għal tnaqqis fl-emissjonijiet tal-gassijiet b'effett ta' serra, l-użu tal-enerġija rinnovabbli u titjib fl-effiċjenza tal-enerġija, u b’hekk jiġu sottovvalutati l-ispejjeż jekk fir-realtà tali kosteffiċjenza ma tintlaħaqx. 38. L-impatti tal-ispejjeż huma l-inqas evidenti f’xenarji li ma jkollhomx politiki dwar l-effiċjenza tal-enerġija u miri għas-sorsi tal-enerġija rinnovabbli li jmorru lil hinn minn dak li jikseb f’xenarji b’mira tal-gassijiet b'effett ta' serra waħda biss. 39. Madanakollu, xenarji bbażati fuq miżuri EE konkreti għandhom l-għan li jirriflettu l-ħtieġa għal politiki konkreti li jneħħu l-ostakoli għal EE minħabba l-fallimenti tas-suq, inċentivi maqsuma u informazzjoni imperfetta fost l-atturi tas-suq. Fuq din il-bażi, l-użu ta' karbonju, rinnovabbli u ta’ valuri tal-effiċjenza tal-enerġija minflok politiki speċifiċi jistgħu jissottovalutaw il-kost sabiex jintlaħqu għanijiet stabbiliti sakemm tista’ tintlaħaq fir-realtà l-ottimizzazzjoni tal-ispejjeż. 40. F’termini ta’ investimenti u ffrankar ta’ spejjeż tal-fjuwil, ix-xenarji kollha jirriflettu żieda fl-investimenti kapitali (minbarra x-xenarju ta’ referenza, b’bejn 17 u 93 biljun EUR kull sena bħala medja bejn 2011 u 2030) kif ukoll tfaddil dejjem jiżdied fix-xiri tal-enerġija (meta mqabbel mar-referenza, b’bejn 8 u 34 biljun EUR medja bejn it-2011 u l-2030). L-investimenti addizzjonali f’teknoloġija aktar effiċjenti u b’livell baxx ta’ karbonju huma notevoli fis-setturi kollha, u huma l-aktar evidenti fis-settur tal-bini. Il-ħtiġijiet addizzjonali tal-investiment huma l-ogħla f’xenarji b’politiki ta’ effiċjenza tal-enerġija u miri għall-enerġiji rinnovabbli ambizzjużi. It-tfaddil fl-ispejjeż tal-fjuwil huwa l-ogħla f’xenarji b’politiki ta’ effiċjenza tal-enerġija ambizzjużi. 41. Fl-għażliet kollha tal-politika, l-effiċjenza tal-enerġija tal-UE titjieb b’mod sostanzjali u ġġib magħha benefiċċji għas-sigurtà tal-enerġija marbuta b'mod partikolari ma' tnaqqis fl-użu tal-fjuwils fossili u l-importazzjonijiet. Ix-xenarji kollha juru impatti pożittivi għal indikaturi ewlenin dwar is-sigurtà tal-enerġija, bħal konsum primarju totali (bejn -2 u -15%), l-enerġija finali u l-importazzjonijiet netti tal-enerġija (ta’ bejn -2 u -19%) f’perspettiva għall-2030. L-impatti pożittivi huma l-ogħla f’xenarji b’politiki ta’ effiċjenza tal-enerġija u miri għall-enerġiji rinnovabbli ambizzjużi. 42. Bidliet fil-prezz medju tal-elettriku fl-2030 jvarjaw minn -1.1% għal + 11.3% meta mqabbel max-xenarju ta’ referenza, bi prezzijiet irħas ipproġettati fix-xenarju li jgħaqqad il-mira ta’ 40% tal-gassijiet b'effett ta' serra b'miżuri għall-effiċjenza tal-enerġija ambizzjużi. Ix-xenarji kollha li jirriżultaw f’40% f'emissjonijiet tal-gassijiet b'effett ta' serra jirriżultaw f’żidiet pjuttost żgħar fil-prezzijiet tal-elettriku meta mqabbla max-Xenarju ta’ Referenza. 43. Fix-xenarji kollha, il-prezzijiet tal-ETS jibqgħu baxxi ħafna sal-2020 mill-inqas, li jirriflettu l-preżenza ta’ eċċess kbir ta’ kwoti fis-suq kif ukoll tnaqqis kontinwu ta’ emissjonijiet xprunat minn politiki bħal Direttiva dwar l-RES u d-Direttiva EE. Kuntrarju għall-prezzijiet tal-elettriku, id-differenzi bejn xenarji ta’ politika huma sinifikanti ħafna fir-rigward tal-prezz tal-ETS, previst għal bejn 11 u 53 EUR għal kull konċessjoni fl-2030 skont ix-xenarju, b’xenarji b’politiki ta’ effiċjenza tal-enerġija ambizzjużi u miri tal-RES li jirriżultaw fl-inqas prezz tal-ETS u x-xenarju xprunat minn mira tal-gassijiet b'effett ta' serra u valuri tal-karbonju tal-ETS u bl-ogħla prezz tal-ETS. L-impatti makroekonomiċi u soċjali (tal-PDG, l-impjiegi, affordabbiltà tal-enerġija) 44. L-impatt fuq il-PDG fl-2030 ġie vvalutat, b'iffukar fuq xenarju tat-tnaqqis tal-gassijiet b'effett ta' serra40 u meta disponibbli u xieraq wkoll fuq xenarji b’politiki espliċiti tal-EE u miri tal-RES. Din l-valutazzjoni tassumi li pajjiżi terzi ma għandhomx jieħdu miżuri li jmorru lilhinn mill-wegħdiet li għamlu bħalissa fil-kuntest tal-UNFCCC. 45. Għodda tal-immudellar, GEM E3, tipproġetta impatt negattiv fuq PGD minn 40% tat-tnaqqis tal-GHG xprunat mill-ipprezzar tal-karbonju u ta' mira tal-GHG, li jvarjaw minn -0.10 għal -0.45% fl-2030 meta mqabbel max-xenarju ta’ referenza. Kemm E3MG u E3ME jipproġettaw kontribuzzjonijiet pożittivi sa massimu ta' 0.55% fix-xenarju inkluż il-politiki ambizzjużi tal-effiċjenza tal-enerġija, filwaqt li jitqies l-impatt pożittiv tal-investimenti għall-effiċjenza tal-enerġija fuq il-PDG. Xenarji li jwasslu għal tnaqqis fil-gassijiet b'effett ta' serra huma mistennija li jkollhom inqas impatt fuq il-PDG meta mqabbla max-xenarju ta’ referenza. Il-mudell jagħti x'jifhem li jistgħu jintlaħqu effetti aktar pożittivi tal-PDG jekk il-kwoti tal-ETS jiġu rkantati u jekk it-taxxi tas-CO 2 huma applikati fis-setturi li ma jaqgħux taħt l-ETS, bi dħul jiġi rriċiklat għat-tnaqqis tal-ispejjeż tax-xogħol (dħul newtrali minn perspettiva governattiva). Dan jikkonferma valutazzjonijiet preċedenti[6] li jissuġġerixxu li l-ipprezzar tal-karbonju jista' jikseb riżultati makroekonomiċi aktar pożittivi, jekk id-dħul minn dawn l-għodda tal-ipprezzar tal-karbonju jiġu riċiklati lura fl-ekonomija u wżati b’mod ta’ benefiċċju għall-ekonomija kollha kemm hi. Livelli ogħla fl-effiċjenza tal-enerġija u l-enerġija rinnovabbli, li jeħtieġu livell ta’ investimenti ogħla wkoll jistgħu jirriżultaw f’impatti tal-PDG aktar pożittivi. 46. F’termini ta’ impjiegi, il-bidliet strutturali sottostanti huma mistennija li jkollhom impatt pożittiv jew negattiv relattivament żgħir fuq il-livell globali tal-impjiegi skont il-metodoloġija użata għall-valutazzjoni, iżda huwa mistenni wkoll ċaqliq sinifikanti fl-impjiegi fost jew fi ħdan is-setturi. Tali impatti se jeħtieġu li jiġu implimentati politiki xierqa dwar is-suq tax-xogħol. Analiżi aktar dettaljata u settorjali turi li l-inġinerija, il-manifattura bażika, it-tagħmir tat-trasport, is-settur tal-kostruzzjoni u s-servizzi tan-negozju jiggwadanjaw l-iktar f’termini ta’ livelli ta’ impjiegi, filwaqt li jitilfu l-aktar is-setturi tal-estrazzjoni tal-fjuwils fossili. Ix-xenarji b’politiki ambizzjużi tal-effiċjenza tal-enerġija huma tipikament pożittivi għal impjieg nett totali. 47. Il-prezzijiet tal-fjuwils fossili huma mbassra li se jiżdiedu irrispettivament mill-istrateġija tal-UE 2030, u l-prezzijiet tal-elettriku huma previsti li jiżdiedu b’mod sinifikanti taħt ix-xenarju ta' Referenza, u b'hekk ipoġġu pressjoni fuq l-aċċessibbiltà tal-enerġija. Is-sehem tal-ispejjeż relatati mal-enerġija (operattivi u spejjeż kapitali) fl-infiq tal-unitajiet domestiċi jiżdied fix-xenarju ta’ Referenza għall-2030 u ż-żidiet addizzjonali fix-xenarji ta’ politika huma relattivament żgħar. Il-bilanċ huwa mistenni li jinbidel minn spejjeż operazzjonali għal spejjeż kapitali. Il-prezzijiet tal-elettriku għar-residenzi u l-livelli ta' konsum jistgħu jiġu affetwati b'mod pożittiv minn politiki ambizzjużi tal-effiċjenza tal-enerġija, jitnaqqsu l-ispejjeż tal-enerġija, u fl-istess ħin tiżdid l-ispiża kapitali li tirriżulta mill-investimenti meħtieġa biex jinkiseb it-tnaqqis fil-konsum. Il-kompetittività tas-setturi li jużaw ħafna enerġija u rilaxx tal-karbonju 48. Il-mudelli makroekonomiċi kienu użati wkoll biex jiġu vvalutati l-impatti tal-mira għall-2030 ta’ tnaqqis ta’ 40% tal-emissjonijiet gassijiet b'effett ta' serra fil-produzzjoni ta’ setturi industrijali li jużaw ħafna enerġija u li huma esposti għall-kompetizzjoni internazzjonali. Barra minn hekk ġie vvalutat ukoll ir-rwoli tal-allokazzjoni mingħajr ħlas u tal-irkant. Għal darb'oħra, din il-valutazzjoni tassumi li pajjiżi terzi ma jistgħux jieħdu miżuri li jmorru lilhinn mill-wegħdiet li għamlu attwalment fil-kuntest tal-UNFCCC. 49. Ir-riżultati jindikaw li d-differenzjal tal-prezz tal-karbonju bejn l-UE u reġjuni dinjin ewlenin oħra jiżdied jekk l-UE timpenja ruħha għal -40% GHG jekk oħrajn m’humiex se jiżdiedu l-isforzi tagħhom ukoll. 50. Meta mqabbel max-xenarju ta’ referenza, il-telf mill-produzzjoni globali meta mqabbel max-Xenarju ta’ Referenza jista' jiġi limitat għal setturi industrijali permezz ta’ tnaqqis ta’ 40% tal-gassijiet b'effett ta' serra. 51. L-analiżi tikkonferma l-benefiċċji għas-setturi li jagħmlu użu intensiv mill-enerġija minn azzjoni klimatika internazzjonali effettiva, u potenzjalment dan iwassal għal żieda fil-produzzjoni meta mqabbel ma’ xenarju ta’ azzjoni unilaterali tal-UE, b’mod partikolari f’livelli għolja ta’ ambizzjoni. 52. B’mod ġenerali, l-analiżi tikkonferma li fil-każ ta’ azzjoni globali mhux b’saħħitha biżżejjed, sistema kontinwa ta’ allokazzjoni ħielsa, b’reviżjoni perjodika tal-fatturi li jiddeterminaw din l-allokazzjoni ħielsa, tagħti livell ferm ogħla ta’ protezzjoni għall-industriji li jużaw ħafna enerġija esposti għar-riskju tar-rilaxx tal-karbonju, meta mqabbla ma’ sitwazzjoni fejn dawn is-setturi se jkollhom jixtru l-kwoti. B’mod partikolari, l-allokazzjoni ħielsa tibbenefika b’mod partikolari lis-setturi li ma jinkludux il-kost tal-għażla tal-allokazzjoni ħielsa fil-prezz tal-prodotti tagħhom. Iżda jekk setturi (jistgħu) jinkludu l-kost tal-għażla ta’ allokazzjoni ħielsa fil-prezz tagħhom, hemm anqas differenza fl-impatt bejn l-allokazzjoni ħielsa u l-irkant. 53. Fir-rigward tar-riskju ta' “telf ta' investiment”, ikun ta’ benefiċċju jekk is-sistema tal-allokazzjoni tkun iktar ċara fit-tul fuq l-allokazzjoni b’xejn (sakemm azzjoni ta’ pajjiżi terzi mhix l-istess), u jekk hija tħeġġiġtx il-massimizzazzjoni tal-produzzjoni. F’dan il-kuntest, għandu jkun innutat li r-regoli relatati mal-għeluq, parteċipanti ġodda, estensjonijiet tal-kapaċità/tnaqqis (li diġà jeżistu) u aġġornament perjodiku tas-snin ta' referenza, jinkoraġġixxu l-massimizzazzjoni tal-produzzjoni meta mqabbla ma’ sitwazzjoni ta' anterjorità ta’ kwoti b’xejn. 54. It-tijib tas-sistema ta’ allokazzjoni ħielsa wara l-2020 jeħtieġ l-aġġornar tal-punti ta’ referenza, li jiddefinixxu l-ammont massimu ta’ allokazzjoni ħielsa, u biex jivvalutaw liema kriterji jirriflettu l-aħjar ir-riskju attwali ta’ rilaxx tal-karbonju. Id-dħul mill-irkant jew forom oħra ta’ dħul relatat mal-ETS (bħal dak li jsir attwalment mal-hekk imsejħin NER 300) jista’ jintuża wkoll b’mod aktar immirat biex jippromwovi dimostrazzjoni ta’ teknoloġiji ġodda, inkluż għall-industriji li jużaw ħafna enerġija. Programm tal-UE ddedikat jista’ jkun aktar effiċjenti. 55. Xenarji b’politiki ambizzjużi ta’ effiċjenza tal-enerġija u enerġija rinnovabbli juru prezzijiet tal-ETS aktar baxxi, u xenarji b’politiki ta’ effiċjenza tal-enerġija jnaqqsu l-konsum tal-enerġija, il-prezzijiet tal-elettriku u l-ispejjeż tal-fjuwil. Fl-istess ħin, dawn il-politiki jwasslu għal iktar spejjeż kapitali. 56. L-impatti indiretti mill-prezzijiet tal-karbonju fuq il-prezzijiet tal-elettriku jistgħu jiġu kkumpensati permezz ta’ għajnuna mill-Istat, iżda jeħtieġ li jiġi kkunsidrat jekk it-titjib hux meħtieġ biex tiġi evitata distorsjoni tal-kompetizzjoni fi ħdan l-UE. 57. F’każ ta’ azzjoni globali b’saħħitha, il-kontinwazzjoni ta’ dawn il-miżuri għandha tiġi riveduta. 5.2. Miri oħra jew indikaturi tal-impatti 58. L-iżvantaġġ ewlieni tan- nuqqas ta' ffissar ta' miri jew indikatui oħra għal eż. il-kompetittività fil-prezz u s-sigurtà tal-provvisti tal-enerġija huwa li kieku tneħħi b'mod sinifikanti l-viżibbiltà u l-importanza mogħtija lill-aspetti l-oħra tas-sigurtà tal-provvisti u l-kompetittività minn dawk indirizzati mil-miri u l-politiki tar-RES u l-EE, u li ma tkunx kompatibbli mal-enfasi qawwija mill-Parlament Ewropew u l-Kunsill Ewropew dwar l-importanza ta’ dawn l-għanijiet l-oħra. 59. Żvantaġġ ewlieni li jiġu applikati miri aktar milli indikaturi huwa li din iżżid kumplessità lill-qafas bħala tali u jikkomplika b’mod sinifikanti l-interazzjonijiet u l-koerenza bejn diversi oqsma tal-enerġija u tal-klima. Ikun partikolarment diffiċli li jkun żgurat li l-progress lejn sett usa’ ta’ miri isir fl-istess ħin minħabba interazzjonijiet kumplessi, u jinħolqu deċiżjonijiet ta’ politika diffiċli jekk progress lejn il-kisba ta' mira waħda taħdem kontra l-oħra. Barra minn hekk, il-miri għandhom jiġu stabbiliti biss għal oqsma fejn politiki konkreti biex jinkisbu huma konkreti, u jekk huwa fattibbli sabiex jinqabdu l-għanijiet kumplessi f’waħda jew sett limitat ta’ miri. Miri sempliċi imma komprensivi fuq il-livell Ewropew għall-kompetittività u s-sigurtà tal-provvista, il-progress li jista’ jiġi żgurat permezz ta’ politiki konkreti tal-UE mhumiex faċilment fattibbli. 60. Il-vantaġġ prinċipali tat-twaqqif ta' indikaturi (potenzjalment assoċjati ma’ għanijiet ta' aspirazzjoni) huwa li tiġi rikonoxxuta l-importanza ta’ aspetti oħrajn tal-kompetittività u s-sigurtà tal-provvista milli dawk indirizzati minn miri u politiki RES u EE mingħajr ms jiġu stabbiliti miri vinkolanti li jistgħu jkunu diffiċli biex jiġu implimentati u li jintegraw kompletament b’miżuri li jorbtu oħrajn. Barra minn hekk, billi jsegwu l-iżvilupp ta’ dawn l-indikaturi matul iż-żmien, dawk li jfasslu l-politika jkollhom bażi tajba għall-iżvilupp u/jew l-adattament ta’ direzzjoni tal-politika jekk ikun hemm bżonn. Sabiex jiġi żgurat li tali azzjoni ta’ politika tiġi meħuda fuq il-bażi ta’ żviluppi reali, l-għanijiet ta' aspirazzjoni f'perspettiva partikolari jistgħu jiġu definit fir-rigward ta’ dawn l-indikaturi. Ir-rapport tal-Kummissjoni dwar l-ispejjeż u l-prezzijiet tal-enerġija jipprovdi tagħrif utli f’dan ir-rigward u ta' min ikomplu fuqu. 5.3. Miżuri strutturali għall-ETS għal wara l- 2020 Aġġustament tal-fattur ta’ riduzzjoni lineari 61. L-analiżi turi li f’każ ta’ tnaqqis ta’ 35% tal-gassijiet b'effett ta' serra domestiku ġenerali, il-kontribuzzjoni tal-ETS tista’ tinkiseb permezz tal-kontinwazzjoni tal-fattur lineari ta’ 1.74%, kif previst fil-leġiżlazzjoni attwali (madwar 38% fl-2030 meta mqabbel mal-2005). 62. Filwaqt li 40% tal-gassijiet b'effett ta' serra jistgħu jitnaqqsu fl-2030 mingħajr ma jinbidel il-fattur ta’ riduzzjoni lineari annwali fl-ETS permezz ta' politiki oħra ambizzjużi ħafna, hemm bżonn ta' bidla biex jiġu żgurati livelli xierqa ta’ kosteffiċjenza u tinżamm ir-rilevanza tal-ETS f’perspettiva tal-2030. Il-kisba globali ta’ tnaqqis ta' 40% tal-gassijiet b'effett ta' serra sal- 2030 meta mqabbla mal-1990 f'termini ta' kosteffiċjenza twassal għal emissjonijiet imnaqqsa b’43% fl-2030 fl-ETS meta mqabbla mal-2005. L-iffissar tal-livell massimu tal-ETS fl-2030 f’dan il-livell ikun jeħtieġ bidla fil-fattur ta’ riduzzjoni lineari għal 2.2% mill-2021 'il quddiem. B’mira ta’ 35% tal-gassijiet b'effett ta' serra, il-fattur ta’ tnaqqis lineari ma jkollux għalfejn jinbidel. 63. Iżda l-ETS huwa mistenni li jibqa’ kkaratterizzat minn eċċessi kbar fis-suq tal-ETS li qed jonqsu biss bil-mod wara l-2020, b’bilanċi pożittivi ta’ madwar 2 biljun jew aktar ta’ kwoti li jifdal sal-2030 ukoll taħt ix-xenarji ta' politika li jiksbu tnaqqis għola ta' gassijiet b'effett ta' serra. Għandu jiġi nnutat li dan xorta jirrappreżenta sitwazzjoni fejn is-suq ikollu jkomplu jopera b’eċċessi kbar ħafna, minħaba kunsiderazzjonijiet fit-tul dwar l-iskarsezza u l-ispejjeż. Jekk il-kunsiderazzjonijiet fit-tul mhumiex biżżejjed biex jinħoloq suq ta’ ċertezza, il-prezzijiet ETS jistgħu fil-fatt ikun aktar baxxi u l-emissjonijiet ogħla mil-livell massimu fl-2030. Il-limitu massimu kumulattiv tal-ETS madankollu xorta waħda jkun rispettat. 64. Bidla tal-fattur lineari bil-mod biss jibda jħalli mpatt sinifikanti f’termini ta’ ħolqien ta’ aktar skarsezza. Dan huwa rifless fix-xejriet tal-prezz tal-karbonju ta’ dawn ix-xenarji bi prezzijiet baxxi ħafna tal-karbonju, iżda li potenzjalment ser jiżdiedu pjuttost malajr wara l-2020, sakemm ma jiġux implimentati politiki tar-RES u EE aktar b'saħħithom. Dawn il-prezzijiet baxxi f'medda taż-żmien qasir u medju jżidu r-riskju li l-investimenti meħtieġa ma jiġux implimentati bis-sħiħ, u dan potenzjalment iwassal għal imblokk f'aktar infrastruttura li tuża ħafna karbonju, 65. Fuq din il-bażi, aġġustament tal-fattur ta’ riduzzjoni lineari ma jipprovdi l-ebda short soluzzjoni fit-tul għal funzjonament imtejjeb tal-ETS fl-għaxar snin li ġejjin. Fuq żmien qasir, il-Kummissjoni pproponiet li dewwem l-irkant ta' 900 miljun kwota u tħallih għall-aħħar parti tal-fażi 2. 66. Barra minn hekk, il-Kummissjoni għamlet ukoll valutazzjoni speċifika ta’ miżuri strutturali aktar diretti li jtejbu l-operat tas-suq permezz pereżempju tal-ħolqien ta’ riżerva ta' stabbiltà tas-suq jew l-irtirar permanenti ta’ xi kwoti. Għal aktar informazzjoni dwar din il-valutazzjoni, ara l-Valutazzjoni tal-Impatt fir-rigward tal-istabbiliment ta’ miżura Strutturali biex tissaħħaħ is-Sistema tal-UE għall-Iskambju tal-Emissjonijiet. L-użu ta’ krediti internazzjonali 67. Il-Mekkaniżmi ta’ Żvilupp Nadif (CDM) u l-Implimentazzjoni Konġunta (JI) huma strumenti li permezz tagħhom attwalment qed jiġu ġġenerati l-krediti. Huma assoċjati ma’ diversi diffikultajiet u huma ta’ spiss ikkontestati mill-partijiet interessati, pereżempju rigward il-linji ta’ bażi, l-addizzjonalità, il-kirjiet eċċessivi u l-inċentivi perversi. Mas-CDM m’hemm l-ebda rekwiżit ta’ kontribuzzjoni proprja li titaffa mill-bejjiegħ. L-UE projbiet krediti minn proġetti ta’ afforestazzjoni u riforestazzjoni u wara illimitat ċerti proġetti industrijali tal-gass bħala l-ewwel pass biex tindirizzaw dawn il-problemi. 68. Fl-abbozzi tax-xenarju ta’ referenza, ma hemm l-ebda talba għal krediti internazzjonali fl-ETS tal-UE wara l-2020, minħabba li din kieku żżid mal-eċċess diġa' kbir ta’ kwoti (u krediti kif permess sa l-2020 fl-ETS). Dan jibqa’ validu anke fejn tiġi stabbilita mira għall-2030 li twassal għal tnaqqis ta’ 40% tal-gassijiet b'effett ta' serra. Jekk l-emissjonijiet globali għandhom jitnaqqsu b’ 40% sal-2030 meta mqabbla mal-1990, allura anki b’mira ta’ tnaqqis ta’ 43% fl-ETS tal-UE meta mqabbla mal-2005, xorta waħda jista’ jkun hemm bilanċ pożittiv fl-ETS tal-UE li jammonta għal madwar 2 biljun kwota sal-2030. Dan huwa rifless fis-sitwazzjoni bażika, li permezz tagħha l-ebda krediti ma jintużaw għall-konformità wara l-2020. Għalhekk ir-restrizzjoni tal-aċċess għall-krediti internazzjonali tidher neċessarja iżda mhux biżżejjed biex jiġu indirizzati l-ETS żejda. Qafas tal-2030 bil-għan assolut li ma jippermettix aktar influssi kbar ta’ krediti internazzjonali u ambizzjoni ogħla li tippermetti sehem kbir ta’ sforzi addizzjonali li qegħdin jiġu sodisfatti permezz ta’ krediti internazzjonali, jista’ joħloq aktar ċertezza dwar tnaqqis li huwa tassew meħtieġ domestikament. Li sehem kbir tal-isforz addizzjonali jitħalla jilħaq mira kondizzjonali ġej minn krediti internazzjonali, jista' jinċentiva aktar l-iżvilupp ta’ suq tal-karbonju internazzjonali ġenwin li jiġbor azzjoni xierqa proprja mill-partijiet kollha. 5.4. Azzjoni tal-UE fil-kuntest ta’ aktar azzjoni internazzjonali 69. L-impatt ta’ mira akbar kondizzjonali tal-gassijiet b'effett ta' serra fl-UE, u fl-istess ħin azzjoni globali suffiċjenti biex jiġi llimitat it-tisħin globali għal anqas taħt 2°C ġie vvalutat. Din ovvjament teħtieġ azzjoni mill-partijiet kollha, miri ta’ tnaqqis komparabbli minn pajjiżi b’responsabbiltajiet u kapaċitajiet simili tal-UE, u sforzi konsiderevoli ta’ tnaqqis tal-emissjonijiet minn ekonomiji emerġenti biex jippermettu l-emissjonijiet tagħhom li jilħqu l-quċċata qabel l- 2030. 70. Sabiex jiġu simulati l-impatti ta’ mira kondizzjonali (ogħla), u mingħajr preġudizzju għal kwalunkwe eventwalità dwar x’tista' tkun mira unilaterali u mira potenzjali kondizzjonali, żewġ eżempji ġew ivvalutati abbażi ta’ mira unilaterali ta' 35% u 40% u mira kondizzjonali tal-gassijiet b'effett ta' serra ta’ 45% u 50%. Fil-każ ta’ miri kondizzjonali, huwa preżunt li tittieħed azzjoni globali konsistenti ma’ 2°C. 71. Din l-analiżi tikkonferma li l-impatt tal-PDG fl-UE ta’ miri ogħla kondizzjonali huwa negattiv iżda bl-aċċess għal krediti internazzjonali li jnaqqas l-impatti. Fil-każ tal-aħħar l-impatti negattivi fuq il-PDG mill-miri ogħla huma limitati għal 0.5% u 1.2% rispettivament fl-2030. Madankollu, l-impatti globali tal-PDG huma ikbar minn dawk għall-UE. 72. Barra minn hekk, ir-riżultati jindikaw li l-biċċa l-kbira tal-industriji intensivi tal-enerġija tal-UE se jibbenefikaw b’mod sinifikanti minn azzjoni globali, pereżempju permezz ta’ ftehim internazzjonali li jorbot, b’żieda potenzjali tal-produzzjoni fl-UE f’xi setturi, u b’hekk jikkonfermaw li l-azzjoni globali hija ta’ benefiċċju għas-sitwazzjoni kompetittiva ta’ ħafna industriji intensivi tal-enerġija tal-UE. 5.5. Għażliet ta’ politika fis-settur tal-art 73. L-approċċi għal politiki li jindirizzaw l-emissjonijiet tas- CO2 u l-assorbiment tas-settur tal-art jistgħu jkomplu jittrattaw dan is-settur separatament, jew jindirizzawh flimkien ma’ emissjonijiet oħra mis-settur agrikolu. Minħabba r-rabtiet b’saħħithom bejn il-ġestjoni tal-art u l-attività agrikola dan tal-aħħar tidher li għandha vantaġġi. L-implimentazzjoni prattika tista' tinkludi l-emissjonijiet tas-CO2 u l-assorbimenti fis-settur tal-art fid-Deċiżjoni futura dwar il-Qsim tal-Isforz potenzjali (li tirregola s-setturi li ma jaqgħux taħt l-ETS) jew aktarx l-oppost, u tieħu l-emissjonijiet li mhumiex CO 2 agrikoli barra mid-Deċiżjoni futura dwar il-Qsim tal-Isforz potenzjal u tintegrahom flimkien mal-emissjonijiet tas-CO2 u l-assorbimenti tas-settur tal-art f’pilastru ġdid tal-politika tal-UE dwar it-tibdil fil-klima. Dan jippermetti għal inċentivi usa’ għal agrikoltura intelliġenti u favur il-klima mil-lum fi ħdan Politika Agrikola Komuni wara l-2020. 5.6. L-implimentazzjoni ta’ mira potenzjali tal-RES 74. L-approċċi ta’ implimentazzjoni biex jintlaħaq mira għas-sorsi ta’ enerġiji rinovabbli għall-2030 jirdu jiġu ivvalutati fid-dettall f’Valutazzjoni tal-Impatt fil-ġejjieni jekk ikun hemm qbil dwar il-mira bħala tali. Jekk il-qafas tal-2030 ma jinkludix b’mod espliċitu mira tal-RES, jsiru aktar importanti miżuri oħra ta’ sostenn relatati ma’ pereżempju l-infrastruttura, l-ippjanar u l-permessi, l-aċċess mill-grilja, l-iffinanzjar immirat eċċ. Jistgħu isiru xi kunsiderazzjonijiet ġenerali: 75. L-ewwel nett, mira fil-livell tal-UE tista’ tevita li jiġu stabbiliti miri nazzjonali. Dan potenzjalment jista’ jwassal għall-iżvilupp ta’ enerġija rinnovabbli fejn ir-riżorsi huma l-aktar abbundanti, u b’hekk fit-teorija titjieb il-kosteffiċjenza tal-UE kollha. Fl-istess ħin, jekk l-Istati Membri m'għandhomx miri speċifiċi, jkollhom inqas inċentiv sabiex itaffu l-ostakli amministrattivi u jiffaċilitaw l-adozzjoni permezz tal-iżviluppi fis-sistema ta’ distribuzzjoni u l-liċenzji meħtieġa. Barra minn hekk, il-miri tal-Istati Membri jistgħu jiżguraw żvilupp ibbilanċjat aħjar ta’ enerġija rinnovabbli madwar l-ekonomija u s-soċjetà tal-UE. 76. It-tieni, il-kisba ta' mira tal-UE mingħajr skemi ta’ appoġġ nazzjonali iżda bi skemi fil-livell tal-UE tkun ta’ anqas distorsjoni għall-kompetizzjoni u l-integrazzjoni tas-suq, iżda fl-istess ħin tnaqqas il-flessibbiltà tal-Istat Membru biex jadatta għal ċirkustanzi speċifiċi u jiddeċiedi huwa stess kif jiffinanzja/jappoġġja l-iżviluppi RES. 77. It-tielet, in-newtralità teknoloġika u t-trattament ugwali tal-għażliet rinnovabbli kollha mingħajr miri speċifiċi għas-settur jew l-iskemi ta’ appoġġ se jtejbu l-kosteffiċjenza fuq medda ta’ żmien qasir għal medja, għall-inqas fit-teorija. Min-naħa l-oħra, approċċi teknoloġikament newtrali tipikament ġenwinament iwasslu għal qligħ eċċessiv għall-produtturi ta’ aktar sorsi ta' enerġija rinnovabbli kostkompetittivi, u ma jiżgurawx l-iżvilupp, l-iskjerament u tnaqqis fl-ispejjeż li jistgħu jkunu meħtieġa għall-kosteffiċjenza fuq medda twila ta’ żmien, b’mod partikolari jekk l-UE taqbel dwar aktar għanijiet ambizzjużi għas-sorsi rinnovabbli wara l-2030. Barra minn hekk, l-iżvilupp ta’ teknoloġiji RES innovattivi, li bħalissa huma aktar għaljin jista' jiġi mxxekkel, u b’hekk iħalli impatt fuq perjodu twil fuq it-tmexxija industrijali ta’ kumpaniji tal-UE. 5.7. L-implimentazzjoni ta’ mira potenzjali għall-effiċjenza tal-enerġija/għall-iffrankar 78. L-effiċjenza tal-enerġija hija fundamentali sabiex jinkisbu l-objettivi ta’ tnaqqis tal-gassijiet b'effett ta' serra fit-tul u l-politiki tal-effiċjenza tal-enerġija ser ikunu meħtieġa anki fin-nuqqas ta’ mira espliċita biex jiġu indirizzati l-fallimenti tas-suq u l-imperfezzjonijiet, u b’hekk jiġi żgurat li t-tnaqqis tal-emissjonijiet tal-gassijiet b'effett ta' serra kif ukoll il-konsum tal-enerġija jinkisbu fil-prattika. Ix-xenarji kollha analizzati iżda dawk misjuqa minn mira waħdanija tal-gassijiet b'effett ta' serra jinkludu suppożizzjonijiet espliċiti ta' gradi differenti fuq it-tip ta’ politiki ta’ effiċjenza tal-enerġija implimentati, iżda l-għan ta’ din il-valutazzjoni tal-impatt mhuwiex li jiġu ivvalutati fid-dettall il-mezzi differenti sabiex tintlaħaq mira potenzjali tal-effiċjenza tal-enerġija/objettiv għall-2030. 79. Valutazzjoni bħal din se tkun parti mir-reviżjoni tal- 2014 tal-approċċ għall-iffrankar tal-enerġija f’perspettiva tal-2020. Din ir-reviżjoni tal-2014 għandha tikkunsidra wkoll jekk l-intensità tal-enerġija minflok l-iffrankar assolut tal-enerġija tistax tkun bażi aktar xierqa għall-għanijiet wara l-2020 f’setturi tal-ekonomija fejn il-konsum tal-enerġija għandha rabta qawwija mal-attività ekonomika; sakemm miri settorjali impliċiti jew espliċiti jitqiesu bħala xierqa u kosteffettivi. Kombinazzjoni taż-żewġ approċċi wkoll tista' tiġi kkunsidrata. 80. Irrispettivament minn kwalunkwe miri għall-2030 f’dan ir-rigward, u mingħajr preġudizzju għar-reviżjoni tal-2014, se jkun importanti wkoll f’perspettiva tal-2030 li jitkomplew il-politiki fil-livell tal-UE sabiex jiġi żgurat livell għoli ta’ effiċjenza tal-enerġija, speċjalment f’oqsma bħal bini, tagħmir li jikkonsma l-enerġija, vetturi eċċ. biex jiġi żgurat ambjent ekwu u li jissalvagwardja s-suq intern għal prodotti relatati. Se jkun hemm il-ħtieġa li titrawwem governanza u l-kapaċità tal-atturi fis-suq u ta' dawk li jfasslu l-politika biex jintroduċu miżuri ta’ effiċjenza tal-enerġija u biex itejbu l-profil finanzjarju u dak tar-riskju tal-investimenti fl-effiċjenza tal-enerġija. 5.8. L-impatti differenzjati madwar l-Istati Membri 81. L-analiżi tindika li jekk wieħed jieħu l-approċċi kosteffettivi għall-miri tal-gassijiet b'effett ta' serra, tal-RES u l-politiki EE, l-isforzi fl-Istati Membri bi dħul baxx huma relattivament akbar minn dawk għal pajjiżi bi dħul ogħla, b’żidiet relattivament ogħla flinvestimenti u l-ispejjeż tas-sistema meta mqabbla mal-PDG, iżda wkoll benefiċċji relattivament akbar f’termini ta’ iffrankar tal-fjuwil u l-kwalità tal-arja. Għall-għażliet li jiksbu tnaqqis tal-gassijiet b'effett ta' serra ta' 40% fl-UE huwa stmat li għall-grupp tal-Istati Membri b’ PDG/capita fl-2010 taħt id-90% tal-medja tal-UE l-ispejjeż tas-sistema tal-enerġija addizzjonali apparti l-ispejjeż medji tal-UE iż-żidiet huma bejn 1.7 u 4.6 biljun EUR fis-sena matul il-perjodu 2021-2030. 82. Diversi mekkaniżmi tad-distribuzzjoni jistgħu jiġu użati sabiex jippermettu aktar riżultati ekwi, pereżempju d-divrenzjar tal-miri, id-distribuzzjoni tad-dħul mill-irkanti u l-użu ta' strumenti finanzjarji intelliġenti, il-fondi struttural eċċ. Huwa mportanti li jiġi żgurat illi dawn l-għażliet ma jnaqqsux wisq il-kosteffiċjenza globali tal-qafas tal-politika minħabba flessibiltajiet suffiċjenti. Dawn l-għażliet għandhom jiġu analizzati f'aktar dettall meta jiġu ppreparati l-proposti leġiżlattivi. 6. Analiżi tal-għażliet ta’ miri ta' politika ewlenin u interazzjonijiet 83. Il-valutazzjoni ta’ miri ewlenin u politiki għall-2030 ffokat fuq għażliet ta’ politika koerenti ma’ xulxin. L-impatti rilevanti tal-għażliet differenti għal miri ewlenin huma mqabbla fit-tabella li ġejja. L-analiżi turi li hemm modi differenti biex jiżgura progress lejn sistema tal-enerġija u ekonomija sostenibbli, kompetittiva u sikura f’perspettiva tal- 2030. 84. Il-kundizzjonijiet ta’ faċilitazzjoni eż. dwar R&D, l-infrastruttura u l-aċċettazzjoni pubblika huma importanti sabiex tinkiseb transizzjoni fit-tul lejn ekonomija b’użu baxx ta’ karbonju, kompetittiva u sikura u dawk il-kondizzjonijiet juru diġà xi benefiċċji limitati fl-2030. 85. Mira waħda tal-gassijiet b'effett ta' serra fil-prinċipju titratta għażliet għat-tnaqqis tal-gassijiet b'effett ta' serra b’mod mhux diskriminatorju u newtrali mil-lat teknoloġiku. Madankollu, aktar sforzi mmirati lejn l-effiċjenza tal-enerġija u l-enerġija rinnovabbli lil hinn minn dawk li huma meħtieġa sabiex tinkiseb il-mira tal-gassijiet b'effett ta' serra jirriżultaw f’benefiċċji akbar relatati ma’ pereżempju, it-titjib fl-effiċjenza tal-fjuwil, is-sigurtà tal-provvista, it-tnaqqis ta’ bilanċ kummerċjali negattiv għal fjuwils fossili, l-impatti ambjentali u s-saħħa. Mira unika tal-gassijiet b'effett ta' serra hija wkoll mistennija li tirriżulta fi tnaqqis tal-PDG u tal-impjiegi meta mqabbla ma’ qafas ibbażat fuq miri aktar ambizzjużi wkoll għas-sorsi tal-enerġija rinnovabbli u l-effiċjenza tal-enerġija, filwaqt li benefiċċji makroekonomiċi assoċjati mar-riċiklaġġ ta’ dħul mill-irkanti f’inqas spejjeż tax-xogħol jiżdiedu. 86. Mira unika tal-gassijiet b'effett ta' serra tirriżulta f’żidiet fl-ispejjeż aktar baxx relatati mal-enerġija u l-investimenti meħtieġa jekk jintlaħqu bl-aħjar mod kif rappreżentat minn l-użu tal-valuri tal-karbonju fl-approċċ tal-immudellar meta mqabbla ma’ sitwazzjoni bi tliet miri jekk il-miri għall-effiċjenza tal-enerġija u l-enerġija rinnovabbli jistgħu jkunu stabbiliti f’livell 'lfuq mill-potenzjal kosteffiċjenti tagħhom biex tilħaq il-mira tal-gassijiet b'effett ta' serra. 87. L-impatt fuq il-prezz tal-ETS huwa sostanzjali minn Qafas li jinkludi livelli tal-ambizzjoni speċifiċi jew politiki b’saħħithom għall-effiċjenza tal-enerġija u l-enerġija rinnovabbli. Fl-istess ħin, l-investiment fl-enerġija rinnovabbli u l-effiċjenza tal-enerġija li jmur lil hinn minn dak li huwa meħtieġ biex tista’ tintlaħaq b'mod kosteffiċjenti mira partikolari tal-gassijiet b'effett ta' serra, iġib miegħu spejjeż kapitali addizzjonali u spejjeż operattivi iktar baxxi biss fuq perjodu twil jew medju, li b’mod ġenerali se jirriżulta fi spejjeż ogħla għas-sistema tal-enerġija. 88. Mira ta’ 40% tal-gassijiet b'effett ta' serra tiżgura li l-UE qiegħda fit-triq kosteffikaċi tal-Pjan Direzzjonali għal Ekonomija b’Użu Baxx ta’ Karbonju sabiex tissodisfa l-għan tal-gassijiet b'effett ta' serra tal-UE tal-2050 fejn l-emissjonijiet gassijiet b'effett ta' serra jitnaqqsu b’ 80-95% fl-2050 meta mqabbla mal-1990, fil-kuntest tat-tnaqqis meħtieġ min-naħa tal-pajjiżi żviluppati bħala grupp. Filwaqt li l-mira għall-2050 tista' tintlaħaq ukoll fil-prinċipju b'mira ta’ 35% tal-gassijiet b'effett ta' serra għall- 2030, l-analiżi attwali tal-Kummissjoni tissuġġerixxi li din iġġib magħha spejjeż addizzjonali fuq il-perjodu kollu taż-żmien sal-2050, filwaqt li jkun hemm inqas spejjeż f’perspettiva tal-2030. 89. Il-mira tal-2020 timplika tnaqqis ta’ 20% aktar fuq medda ta' tletin sena u mira ta' 40% fl-2030 l-istess tnaqqis f’deċennju wieħed, strettament jekk wieħed iħares lejn il-miri. Min-naħa l-oħra, s’issa ksibna tnaqqis ta’ 18% f’22 sena (1990-2012), u l-mixja lejn mira ta’ 40% ikun ifisser tnaqqis ieħor ta’ 22% f’18-il sena (2013-2030). 90. Mira ta’ 40% tagħti messaġġ qawwi lill-komunità internazzjonali fil-proċess li jwassal għall-konferenza internazzjonali dwar il-klima fl- 2015. Fl-istess ħin, filwaqt li niftakru illi l-mira għall-gassijiet b'effett ta' serra mifthiema tal-UE għall-2050 tista' tintlaħaq biss permezz ta’ azzjoni internazzjonali dwar il-klima, tħalli l-kwistjoni miftuħa jekk il-kontribuzzjoni inizjali tal-UE għal ftehim internazzjonali għandiex tkun aktar baxxa. 91. Fir-rigward tas-sorsi tal-enerġija rinnovabbli, huwa ċar li livell għoli ta’ ambizzjoni jġib miegħu benefiċċji sinifikanti f’termini ta’ aktar dipendenza fuq sorsi ta’ enerġija indiġeni u l-impatti pożittivi assoċjati fuq il-bilanċ tal-kummerċ tal-enerġija (sal-punt li s-sorsi tal-enerġija li jiġġeddu ma jissostitwixxux sorsi tal-enerġija domestiċi oħra). Fl-istess ħin, il-livell ta’ ambizzjoni għandu jkun koerenti mal-livell ta’ ambizzjoni globali fir-rigward tat-tnaqqis tal-gassijiet b'effett ta' serra u ma jirriżultax f’impatti mhux mixtieqa li jkompli b’sorsi oħra ta’ enerġija li jużaw anqas karbonju inċentivati mill-ETS jew jirriżulta f’restrizzjonijiet mhux ġustifikati fil-flessibiltà ta' Stat Membru biex jitnaqqsu l-gassijiet b'effett ta' serra li ma jaqgħux taħt l-ETS. 92. Fir-rigward tal-effiċjenza tal-enerġija, il-kompromessi bejn livelli differenti ta’ ambizzjoni huma simili għal dak tas-sorsi tal-enerġija rinnovabbli, fis-sens li livell għoli ta’ ambizzjoni jista' jwassal għal żidiet fl-ispejjeż fi żmien qasir għal medju li jagħti l-frott biss f’terminu ta’ żmien medju għal twil. Fl-istess ħin, livell għoli ta’ ambizzjoni għandu l-potenzjal li jżomm aħjar l-impatt tal-ispejjeż tal-enerġija operattiva ta’ prezzijiet ogħla tal-enerġija. Barra minn hekk, minħabba ċerta mira tal-gassijiet b'effett ta' serra li għandha tintlaħaq, il-benefiċċji tas-saħħa u l-impatti fuq il-bilanċ tal-kummerċ tal-enerġija huma akbar b’livell ogħla ta’ ambizzjoni rigward l-effiċjenza tal-enerġija, li hija wkoll mistennija li twassal għal iktar impatti pożittivi tal-PDG u fuq l-impjiegi. Għal darb’oħra, dan għandu jiġi miżun kontra l-impatti potenzjali fuq iż-żidiet fl-ispejjeż fuq żmien qasir sa medju. Tabella 1: Tabella li tagħti ħarsa ġenerali bir-riżultati ewlenin għall-Valutazzjoni tal-Impatt għax-xenarji differenti proġettati || Ref. || Gassijiet b'effett ta' serra35/EE ® || Gassijiet b'effett ta' serra37 ® || Gassijiet b'effett ta' serra40 ® || Gassijiet b'effett ta' serra40 || Gassijiet b'effett ta' serra40/EE || Gassijiet b'effett ta' serra40/ EE/RES30 || Gassijiet b'effett ta' serra45/ EE/RES35 || Xenarji bil-karatteristiċi ewlenin Kundizzjonijiet ta’ faċilitazzjoni jew referenza || Ref. || Ref. || Ref. || Ref. || Ta' faċilitazzjoni || Ta' faċilitazzjoni || Ta' faċilitazzjoni || Ta' faċilitazzjoni Tnaqqis ta-gassijiet b'effett ta' serra vs 1990 || -32.4 % || -35.4 % || -37.0 % || -40.4 % || -40.6 % || -40.3 % || -40.7 % || -45.1 % Is-sehem tas-sorsi tal-enerġija rinnovabbli[7] - Globali || 24.4 % || 25.5 % || 24.7 % || 25.5 % || 26.5 % || 26.4 % || 30.3 % || 35.4 % Iffrankar tal-Enerġija[8] || -21.0 % || -24.4 % || -22.9 % || -24.4 % || -25.1 % || -29.3 % || -30.1 % || -33.7 % || Indikaturi tal-impatt ambjentali It-tnaqqis tal-emissjonijiet ta-gassijiet b'effett ta' serra fis-setturi tal-ETS vs 2005 || -36% || -37% || -38 % || -42 % || -43 % || -38 % || -41 % || -49 % It-tnaqqis tal-emissjonijiet ta-gassijiet b'effett ta' serra fis-Setturi mhux tal-ETS vs 2005 || -20 % || -26 % || -28 % || -31 % || -30 % || -35 % || -33 % || -34 % Il-kontroll għat-tnaqqis tat-tniġġis & l-ispejjeż għall-ħsara lis-saħħa (EUR bn/sena)[9] || || 3.8 - 7.6 || 4.2-8.8 || 8.6 - 17.1 || 7.2 - 13.5 || 17.4 - 34.8 || 16.7 - 33.2 || 21.9 - 41.5 || Indikaturi tal-impatti tas-sistema tal-enerġija L-Importazzjonijiet Netti tal-Enerġija (2010 = 100) || 96 || 90 || 94 || 92 || 89 || 83 || 81 || 78 L-Intensità tal-Enerġija[10] (2010 = 100) || 67 || 64 || 66 || 65 || 64 || 60 || 60 || 57 Is-sehem[11] tas-sorsi tal-enerġija rinnovabbli fl-elettriku, it-tisħin & tkessiħ || 31.0 % || 32.6 % || 31.6 % || 32.9 % || 34.2 % || 34.1 % || 39.7 % || 47.3 % || Ref. || Gassijiet b'effett ta' serra35/EE ® || Gassijiet b'effett ta' serra37 ® || Gassijiet b'effett ta' serra40 ® || Gassijiet b'effett ta' serra40 || Gassijiet b'effett ta' serra40/ EE || Gassijiet b'effett ta' serra40/ EE/RES30 || Gassijiet b'effett ta' serra45/ EE/RES35 || Impatti ekonomiċi u soċjali L-Ispejjeż Totali tas-Sistema, medja annwali 2011-30 (bn EUR) || 2,067 || 2,064 || 2,073 || 2,074 || 2,069 || 2,089 || 2,089 || 2,102 L-Ispiża Totali tas-Sistema bħala % taż-żieda fil-PDG meta mqabbla mar-Referenza fl-2030 f’punti % || +0.0 % || +0.03 % || +0.13 % || +0.20 % || +0.15 % || +0.54 % || +0.54 % || +0.84% In-Nefqa tal-Investiment[12] b’referenza u bidliet meta mqabbla mar-referenza (medja 2011-30, bn EUR) || 816 || +17 || +19 || +30 || +38 || +59 || +63 || +93 Ix-Xiri tal-Enerġija b’referenza u bidliet meta mqabbla mar-referenza (medja 2011-30, bn EUR) || 1,454 || -26 || -8 || -8 || -18 || -34 || -31 || -23 L-Importazzjonijiet Netti tal-Fjuwils Fossili b’referenza u bidliet meta mqabbla mar-referenza (medja 2011-30, bn EUR) || 461 || -10 || -2 || -4 || -9 || -20 || -22 || -27 Il-prezz medju tal-elettriku[13] (EUR/MWh) || 176 || 174 || 176 || 181 || 179 || 174 || 178 || 196 Prezz EST (EUR/tunnellata ta’ CO 2) || 35 || 27 || 35 || 53 || 40 || 22 || 11 || 14 [1] Ara Kyoto u r-rapport ta' progress u mira għall-2020 tal-2013 (COM(2013) 698) għal aktar dettalji. [2] Kif deskritt fil-qosor fir-rapport tal-Kummissjoni dwar is-Suq tal-Karbonju, COM(2012) 652. [3] Ara “Ir-rapport dwar il-progress tal-enerġija rinnovabbli” tal-Kummissjoni, COM(2013) 175. [4] L-istess qies metriku użat għall-mira ta' ffrankar tal-enerġija tal-2020. [5] Firxa li tirrifletti xenarji differenti għall-mira ta’ 40% tal-gassijiet b'effett ta' serra, bi jew mingħajr kundizzjonijiet ta’ faċilitazzjoni, bi jew mingħajr miri tal-RES addizzjonali, politiki ta’ effiċjenza ambizzjużi; minbarra l-ispejjeż tal-irkant u n-nuqqas t'użu. [6] Ara pereżempju l-Valutazzjoni tal-Impatt li takkumpanja l-Pjan Direzzjonali lejn ekonomija kompetittiva b’livell baxx ta’ karbonju fl-2050, SEC(2011) 288 final. [7] Sehem ta’ RES fil-konsum gross finali tal-enerġija skont id-Direttiva RES 2009. [8] L-Iffrankar tal-Enerġija ivvalutat kontra t-tbassir Bażi 2007 għall-2030. [9] Tnaqqis ta’ spejjeż għall-ħsara lis-saħħa minħabba inqas tniġġis tal-arja meta mqabbla ma’ referenza (EUR bn/sena). Il-valutazzjoni tuża l-valur tal-ħajja mitlufa użat fl-Istrateġija Tematika dwar it-Tniġġis tal-Arja, li jvarja minn EUR 57000 sa EUR 133000 għal kull sena ta’ ħajja mitlufa. [10] Enerġija primarja għall-PDG. [11] Kontribuzzjoni ta’ RES fil-konsum gross finali tal-enerġija tal-elettriku u tat-tisħin & tat-tkessiħ bbażati fuq kalkoli individwali ta’ RES skont id-Direttiva RES 2009. [12] In-nefqa tal-investiment tinkludi x-xiri totali ta’ tagħmir tat-trasport għal djar u negozji (inkluż trasport tat-toroq u mhux tat-toroq), imma mhux l-ispejjeż tal-infrastruttura tat-trasport. [13] Il-Prezz Medju tal-Elettriku fis-setturi tad-Domanda Finali (EUR/MWh) konstanti 2010 Euros. Għax-xenarju ta’ referenza, il-valur korrispondenti kien ta’ 134 EUR/MWh fl-2010.